text: Si us exalta el nou i us enamora el vell. Si voleu anar d'estrena. Si, a principi d'octubre, trobeu a faltar el folklore que tant ens alegra les festes majors. Si voleu fer una escapadeta a prop de casa. Si ja esteu comptant els dies que falten perquè arribi La Mostra... Aquest cap de setmana heu d'anar SÍ o SÍ a Manresa.
  Des de dijous i fins diumenge la capital del Bages és l'escenari de la Fira Mediterrània, una cita generosa i acollidora ja que aixopluga una gran varietat d'arts escèniques que satisfan tots els gustos i edats. Música, dansa, teatre, performance, circ, instal·lacions, imatgeria festiva, espectacles amb foc, castells... Del més tradicional al contemporani. A sala i al carrer. D'aquí i d'allà (enguany, amb focus a les Illes Balears). Gratuït i de pagament. Per a petits. Per a grans. Per a petits i grans. De tot i força. Cultura en majúscules. I, casualitats!, aquest 2018 Manresa ostenta la capitalitat de la cultura catalana, així que estem davant d'un cap de setmana d'absoluta efervescència cultural al cor de Catalunya.
  En la seva 21a edició, la Mediterrània ens proposa observar els rituals propis de la cultura popular i l'espiritualitat amb una nova mirada fruit del present, de la influència exterior i de la investigació. Perquè els rituals són vigents i en contínua transformació segons el temps, l'entorn i la gent. Un material ric i carregat de connotacions que desborda cotilles i inspira noves creacions.
  A Manresa podrem veure algunes d'aquestes màgiques barreges com el muntatge inaugural 'Erritu' dels bascos Kukai Dantza i el coreògraf israelià Sharon Fridman, maridat per les cantaires de l'Orfeó Manresà; 'Cuentos de azúcar' en què el flamenc d'Eva Yerbabuena dansarà al so dels cants japonesos; o 'El moviment de les coses que prenen temps' a càrrec de la ballarina coreana Ji Hye Chung acompanyada de múltiples artistes i els castellers d'Artés. I també propostes cent per cent genuïnes que tant ens podem trobar a la plaça del poble com al teatre de més renom.
  Entre la tantíssima oferta i disparitat d'interessos de tots plegats es fa difícil recomanar espectacles concrets. Per tant, probablement la millor de les prescripcions sigui animar-vos a reservar la data i consultar el programa a consciència oberts a tot el que hi ha. Segur que se us despertarà el cuc que us mourà cap a Manresa. I l'any que ve hi tornareu.